ไฟแนนเชียลไดเจสต์
บล.ธนชาต แย้มกำไรไอบีเพิ่ม
26 ก.ค. 2555

บล.ธนชาต แย้มกำไรไอบีเพิ่ม
น.ส.สุวภา เจริญยิ่ง กรรมการผู้จัดการ บริษัทหลักทรัพย์ (บล.) ธนชาต เปิดเผยว่า ปีนี้คาดว่าบริษัทจะมีรายได้จากวาณิชธนกิจ หรือไอบี มากกว่าปีก่อน เพียงครึ่งปีแรกก็สามารถทำรายได้กว่า 100 ล้านบาท เพราะธนาคารแม่รวมกันทำให้ บล.ธนชาต และ บล.นครหลวงไทย ต้องทำงานร่วมกัน มีการเจรจากับลูกค้าเพิ่มขึ้น ประกอบกับภาวะของตลาดเอื้ออำนวยต่อธุรกิจด้วย
“ตอนนี้ถือว่าทีมงานวาณิชธนกิจของ บล.ธนชาต ใหญ่ที่สุดในอุตสาหกรรม โดยมีกว่า 30 คน ซึ่งปัจจุบันสัดส่วนรายได้จากงานวาณิชธนกิจคิดเป็น 15% ของรายได้ทั้งหมด” น.ส.สุวภา กล่าว
ทั้งนี้ ครึ่งปีหลังบริษัทเตรียมออกใบสำคัญแสดงสิทธิอนุพันธ์ (DW) ประมาณ 6 ตัว หลังจากครึ่งปีแรกออกไปแล้วทั้งหมด 2 ตัว และบริษัทยังมีลูกค้าด้านการซื้อกิจการหรือควบรวมกิจการทั้งหมด 4 แห่ง
นอกจากนี้ ยังมีหุ้นไอพีโอที่อยู่ระหว่างเตรียมยื่นเสนอรายการ (ไฟลิง) ทั้งหมด 6 แห่ง ซึ่งมีทั้งอยู่ในอุตสาหกรรมเกษตร อาหาร สื่อบันเทิง การบริการ พาณิชย์ และสุขภาพ และเตรียมเข้าจดทะเบียนในตลาดหลักทรัพย์แห่งประเทศไทยทั้งหมด แต่ยังไม่แน่ใจว่าจะทันเข้าตลาดหุ้นปีนี้หรือไม่ สำหรับบริษัท ไทยฮั้วยางพารา ยังอยู่ระหว่างการปรับโครงสร้างบริษัท
นายหลักชัย กิตติพล ประธานกรรมการบริหาร บริษัท ไทยฮั้วยางพารา กล่าวว่า ตอนนี้อยู่ระหว่างกระบวนการเตรียมเอกสารเพื่อยื่นไฟลิง ยังคงกำหนดยื่นภายในไตรมาส 3 ปีนี้
PSL แก้สัญญาเงินกู้
บริษัท พรีเชียส ชิพปิ้ง (PSL) แจ้งว่า เมื่อวันที่ 24 ก.ค. 2555 บริษัทและบริษัทย่อยบางแห่งในประเทศสิงคโปร์ ได้ลงนามกับธนาคาร DNB BANK ASA สาขาประเทศสิงคโปร์ ในบันทึกแก้ไขเพิ่มเติม ฉบับที่ 4 ต่อท้ายสัญญาเงินกู้สำหรับเรือต่อใหม่ เพื่อชำระคืนเงินกู้ก่อนกำหนดที่ได้เบิกถอนไปแล้วจำนวน 7,599,999 เหรียญสหรัฐ สำหรับสัญญาสั่งต่อเรือใหม่ และยกเลิกวงเงินกู้ส่วนคงเหลือที่ยังไม่ได้เบิกถอนจำนวน 22,800,001 เหรียญสหรัฐ